钦定古今图书集成/理学汇编/学行典/第292卷
## 钦定古今图书集成/理学汇编/学行典/第292卷

| 钦定古今图书集成 理学汇编 第二百九十二卷 |

| |

第二百九十二卷目录

幼慧部纪事二

学行典第二百九十二卷

《魏书程骏传》：“骏少孤贫，居丧以孝称。师事刘昺，性机
敏好学，昼夜无倦。昺谓门人曰：‘举一隅而以三隅反
者，此子亚之也’。骏谓昺曰：‘今世名教之儒，咸谓老庄
其言虚诞，不切实要，弗可以经世。骏意以为不然。夫
老子著抱一之言，庄生申性本之旨，若斯者，可谓至
顺矣。人若乖一则烦伪生，爽性则冲真丧。昺曰：‘卿年
尚稚，言若老成，美哉’’！”由是声誉益播。

《北齐书杨愔传》：“愔字遵彦，小名秦王弘农华阴人。父
津，魏时累为司空侍中。愔儿童时，口若不能言，而风
度深敏，出入门闾，未尝戏弄。六岁学史书，十一受诗、
《易》，好《左氏春秋》。幼丧母，曾诣舅源子恭。子恭与之饮，
问读何书？曰：‘诵诗’。子恭曰：‘诵至《渭阳》未邪’？愔便号泣
感噎。子恭亦对之歔欷，遂为之罢酒。子恭后谓津曰：
‘常谓秦王不甚察慧，从今已后，更欲刮目视之’。”愔一
门四世同居，家甚隆盛，昆季就学者三十馀人。学庭
前有柰树，实落地，群儿咸争之，愔颓然独坐。其季父
𬀩适入学馆，见之，大用嗟异，顾谓宾客曰：“此儿恬裕，
有我家风。”宅内有茂竹，遂为愔于林边别葺一室，命
独处其中，常以铜盘具盛馔以饭之，因以督厉诸子
曰：“汝辈但如遵彦谨慎，自得竹林别室，铜盘重肉之
食。”愔从父兄黄门侍郎昱，特相器重，曾谓人曰：“此儿
驹齿未落，已是我家龙文。更十岁后，当求之千里外。”
昱尝与十馀人赋诗，愔一览便诵，无所遗失。及长，能
清言美音，制风神俊悟，容止可观，人士见之，莫不敬
异，有识者多以远大许之。

《王纮传》：“纮少好弓马，善骑射，颇爱文学，性机敏，应对
便捷。年十三，见扬州刺史太原郭元贞，元贞抚其背
曰：‘汝读何书’？对曰：‘诵《孝经》’。”曰：“《孝经》云何？”曰：“‘在上不骄，
为下不乱’。贞曰：‘吾作刺史，岂其骄乎’？纮曰：‘公虽不骄，
君子防未萌’。元贞称善。”年十五，随父在北豫州，行台
侯景与人论掩衣法为当左，为当右。尚书敬显儁曰：
孔子云：“微管仲，吾其被发左衽矣。”以此言之，右衽为
是。纮进曰：“国家龙飞朔野，雄步中原，五帝异仪，三王
殊制，掩衣左右，何足是非。”景奇其早慧，赐以名马。
《苏琼传》：琼幼时随父在边，尝谒东荆州刺史曹芝，芝
戏问曰：“‘卿欲官不’？对曰：‘设官求人，非人求官’。”芝异其
对，署为府长流参军。

《周书李昶传》：“昶幼年已解属文，有声洛下。时洛阳刱
置明堂，昶年十数岁，为《明堂赋》，虽优洽未足，而才制
可观，见者咸曰有家风矣。”

《柳庆传》：“庆年十三，因曝书，父僧习谓庆曰：‘汝虽聪敏，
吾未经特试’。乃令庆于杂赋集中取赋一篇，千有馀
言，庆立读三遍，便即诵之，无所遗漏。时僧习为颍川
郡，地接都畿，民多豪右。将选乡官，皆依倚贵势，竞来
请托。选用未定，僧习谓诸子曰：‘权贵请托，吾并不用，
其后欲还，皆须有答。汝等各以意为吾作书也’。”庆乃
具书草云：“下官受委大邦，选吏之日，有能者进，不肖
者退。此乃朝廷恒典。”僧习读书，叹曰：“此儿有意气，丈
夫理当如是。”即依庆所草以报。

《李贤传》：“贤弟远，字万岁，幼有器局，志度恢然。尝与群
儿为战斗之戏，指麾部分，便有军阵之法。郡守见而
异之，召使更戏，群儿惧而散走，远持杖叱之，复为向
势，意气雄壮，殆甚于前。郡守曰：‘此小儿必为将军，非
常人也’。”

《隋书参朱敞传》：“敞，参朱荣之族子也。父彦伯，官至司
徒博陵王。齐神武帝韩陵之捷，尽诛参朱氏。敞小，随
母养于宫中。及年十二，自窦而走，至于大街，见童儿
群戏者，敞解所著绮罗金翠之服，易衣而遁。追骑寻
至，初不识敞，便执绮衣儿，比究问知非。会日已暮，由
是得免。遂入一村，见长孙氏媪踞胡床而坐，敞再拜”
求哀，长孙氏愍之，藏于复壁三年，购之愈急，迹且至，
长孙氏曰：“事急矣，不可久留。”资而遣之。遂诈为道士，
变姓名，隐高山，略涉经史。数年之间，人颇异之。尝独
坐岩石之下，泫然而叹曰：吾岂终于此乎？伍子胥独
何人也。于是间行微服，西归于周，太祖见而礼之。
《李德林传》：德林幼聪敏，年数岁诵左思《蜀都赋》，十馀
日便度。高隆之见而嗟叹，遍告朝士云：“若假其年，必
为天下伟器。”邺京人士多就宅观之，月馀，日中车马
不绝。

《袁充传》：“充少警悟，年十馀岁，其父党至门，时冬初，充尚衣葛衫，客戏充曰：‘袁郎子𫄨兮’。”兮，凄其以风。充
应声答曰：“唯𫄨与！”服之无斁，以是大见嗟赏。
《李穆传》：穆兄子询，询弟崇，字永隆，英果有筹算，胆力
过人。周元年，以父贤勋，封回乐县侯，时年尚小，拜爵
之日，亲族相贺，崇独泣下。贤怪而问之，对曰：“无勋于
国，而幼少封侯，当报主恩，不得终于孝养，是以悲耳。”
贤由此大奇之。

《于宣敏传》：“宣敏少沈密，有才思。年十一诣周赵王。招
王命之赋诗。宣敏为诗。甚有幽贞之志。王大奇之。坐
客莫不嗟赏。”

《北史刘璠传》：“璠子祥，幼聪慧，宾客见者，皆号神童。其
伯父黄门郎璆有名江左，在岭南闻而奇之，乃令名
祥，字休征，后以字行于世。十岁能属文，十二通五经
谈薮。陆馥子琇年九岁，馥谓曰：‘汝祖东平王有十二
子，我为嫡长，承袭家业。吾今年老，属汝幼童，讵堪为
陆氏宗首乎’？琇对曰：‘苟非斗力，何患童稚’。”馥奇之，立
为嫡。

《文中子世家》：文中子父铜川叹曰：“王道无叙，天下何
为而一乎？”文中子侍侧十岁矣，有忧色曰：“通闻古之
为邦，有长久之策，故夏殷以下数百年，四海常一统
也。后之为邦，行苟且之政，故魏晋以下数百年，九州
无定主也。上失其道，民散久矣。一彼一此，何常之有？
夫子之叹，盖忧皇纲不振，生人劳于聚敛，而天下将
乱乎？”《铜川》异之。

《太平御览》：“陆从典字由仪。幼聪敏。年八岁读沈约集，
见回文妍丽，援笔拟之，便有佳致。十二作《柳赋》，其辞
甚美。从父瑜特所赏爱。”

《唐书孔颖达传》：“颖达八岁就学诵记日千馀言。”
《徐齐聃传》：“齐聃八岁能文，太宗召试，赐所佩金削刀，
举弘文生，调曹王府参军。”

齐聃子坚，幼有敏性。沛王闻其名，召见，授纸为《赋》，异
之。

《龙城录》：房元龄幼穉日，王通说其文，谓此细眼奴，非
立忠志则为乱贼，辅帝者则为儒师，绰有大誉矣。
《大唐新语》：贾嘉隐年七岁召见，时长孙无忌、李𪟝于
朝堂立语，李戏曰：“吾所倚者何树？”嘉隐对曰：“松树。”李
曰：“此槐也，何忽言松？”嘉隐曰：“以公配木则为松。”无忌
连问之曰：“吾所倚者何树？”嘉隐曰：“槐树。”无忌曰：“汝不
能复矫对耶？”嘉隐应声曰：“何须矫对，但取其以鬼配
木耳。”𪟝曰：“此小儿作獠面，何得如此聪明？”嘉隐又应
声曰：“胡面尚为宰相，獠面何废聪明？”𪟝状貌胡也。
卢庄道年十三，太宗召见，策试擢第十六，授河池尉。
满复举，擢甲科。召见，太宗识之曰：“此是朕聪明小儿
耶？”授长安尉。太宗将录囚徒，京宰以庄道幼年，惧不
举，欲以他尉代之，庄道不从，但闲暇不之省也。时系
囚四百馀人，令丞深以为惧。翌日，太宗召囚，庄道乃
徐状以进，引诸囚入，庄道评其轻重，留系月日，应对
如神。太宗惊异，即日拜监察御史。

《唐书王勃传》：“勃六岁善文辞，九岁得颜师古注《汉书》
读之，作《指瑕》以摘其失。”

《勃弟助，传》：助兄勃与杨炯、卢照邻、骆宾王，皆以文章
齐名，称四杰。炯举神童，授校书郎。照邻十岁，从曹宪、
王义方授苍雅，调邓王府典签。王爱重，谓人曰：“此吾
之相如。”宾王七岁能赋诗，为道王府属。

摭言：“王勃年十三，省其父，至江西，会府帅宴于滕王
阁，时帅府有婿善为文章，帅欲夸之宾客，乃宿构《滕
王阁序》，俟宾客合而出之，为若即席而就者。既会，帅
果授笺诸客，诸客辞，次至勃，勃辄受。帅既拂其意，怒
其不让，乃使人伺其下笔，初报曰：‘南昌故郡，洪都新
府’。帅曰：‘此亦老生常谈耳’。次曰：‘星分翼轸，地接衡庐’。”
帅沈吟移晷。又曰：“落霞与孤鹜齐飞，秋水共长天一
色。”帅曰：“斯不朽矣！”

《唐书狄仁杰传》：“仁杰字怀英，并州太原人。为儿时，门
人有被害者，吏就诘，众争辩对。仁杰诵书不置，吏让
之，答曰：‘黄卷中方与圣贤对，何暇偶俗吏语耶’？”
《韦述传》：述家厨书二千卷，为儿时诵忆略遍。父景骏，
景龙中为肥乡令，述从到官。元行冲，景骏姑子也，为
时儒宗，常载书数车自随。述入其室，观书不知寝食。
行冲异之，试与语前世事，熟复详谛如指掌然。使属
文，受纸辄就。行冲曰：“外家之宝也。”

《摭异记》：中宗尝召宰相苏瓌、李峤子进见二丞相子
皆童年，上近抚于赭袍前，赐与甚厚，因语二儿曰：“尔
日忆所通书，可奏为吾言之。”颋应曰：“木从绳则正，后
从谏则圣。”峤子赤进曰：“斮朝涉之胫，剖贤人之心。”上
曰：“苏瑰有子，李峤无儿。”

《唐书刘晏传》：元宗封泰山，晏八岁，献颂行在。帝奇其
幼，命宰相张说试之。说曰：“国瑞也。”即授太子正字
儿。《世说》：刘晏为正字，入禁中起居贵妃。贵妃置膝上，
亲为画眉总髻。上问曰：“卿为正字正得几字？”曰：“天下
字皆正，惟朋字未正。”

《唐书王维传》：维九岁知属辞，与弟缙齐名《李泌传》：“泌七岁知为文。元宗开元十六年，悉召能言
佛道孔子者相答难。禁中有真俶者，九岁升堂，词辩
注射，坐人皆屈。帝异之曰：‘半千孙固当然’。因问：童子
岂有类若者？俶跪奏臣舅子李泌。帝即驰召之。泌既
至，帝方与燕国公张说观奕，因使说试其能。说请赋
方圆动静”，泌逡巡曰：“愿闻其略。”说因曰：“方若棋局，圆
若棋子，动若棋生，静若棋死。”泌即答曰：“方若行义，圆
若用智，动若骋材，静若得意。”说因贺帝得奇童。帝大
悦曰：“是子精神要大于身。”赐束帛，敕其家曰：“善视养
之。”张九龄尤所奖爱，常引至卧内。九龄与严挺之、萧
诚善，挺之恶诚佞，劝九龄谢绝之。九龄忽独念曰：“严
太苦劲，然萧软美可喜。”方命左右召萧，泌在旁，帅尔
曰：“公起布衣，以直道至宰相，而喜软美者乎？”九龄惊，
改容谢之，因呼小友。

《因话录》：元宗问黄幡绰：“是勿儿得人怜？”对曰：“自家儿
得人怜。”上又尝登苑北楼，望渭水，见一醉人临水卧，
问左右：是何人，左右不得知，将遣使问之，幡绰曰：“是
年满令史。”上问曰：“你何以知？”对曰：“更一转入流。”上笑
而止。又与诸王会食，宁王对御坐歕一口饭，直及龙
颜。上曰：“宁哥何故错喉？”幡绰曰：“此非错喉，是喷嚏。”
《妮古录》：韦君年十一，赋《铜雀台》绝句，李白大骇，授以
古乐府之学。

《唐书李贺传》：贺七岁能辞章，韩愈、皇甫湜始闻之，未
信，过其家，使贺赋诗，援笔辄就，如素构，自目曰“高轩
过”，二人大惊。〈附诗〉华裙织翠青如葱，金环压辔摇玲
珑。马蹄隐隐声隆隆，入门下马气如虹。云是东京才
子文章钜公，二十八宿罗心胸，殿前作赋声摩空，笔
补造化天无功，元精耿耿贯当中。庞眉书客感秋蓬，
谁知死草生华风。“吾今垂翅负天鸿，他日不羞蛇作
龙。”

《权德舆传》：“德舆生三岁，知变四声，四岁能赋诗，积思
经术，无不贯综。”

《白居易传》：“居易始生七月能展书，姆指之无两字，虽
试百数不差。九岁暗识声律。”

《高郢传》：郢子定七岁读《尚书》至《汤誓》，跪问郢曰：“奈何
以臣伐君。”郢曰：“应天顺人，何云伐耶？”对曰：“用命赏于
祖，不用命戮于社，是顺人乎？”郢异之。

《杨收传》：“收七岁而孤，处丧若成人。母长孙亲授经，十
三通大义，善属文，所赋辄就，吴人号神童。里人多造
门观赋诗，至压败其籓。收嘲之曰：‘尔非羸角者，奚用
触吾籓切’。”当率类此。

《旧唐书杨收传》：收兄发戏令咏蛙，即曰：“兔边分玉树，
龙底跃铜仪。会当同鼓吹，不复问官私。”又令咏笔，仍
赋“钻”字，即曰：“虽非囊中物，何坚不可钻。一朝操政事，
定使冠三端。”

《唐书裴休传》：“休儿童时，兄弟偕隐家墅，昼讲经，夜著
书，终年不出户。有馈鹿者，诸生共荐之，休不食，曰：‘疏
食犹不足，今一啖肉，后何以继’？”

《北梦琐言》：大尉李德裕神俊，宪宗赏之，坐于膝上。父
吉甫每以敏辩夸于同列，武相元衡召之，谓曰：“吾子
在家所嗜何书？”意探其志也。德裕不应。翌日，元衡具
告吉甫，因戏曰：“公诚涉大痴耳。”吉甫归以责之，德裕
曰：“武公身为帝弼，不问理国调阴阳，而问所嗜书者，
成均礼部之职也。其言不当，所以不应。”吉甫复告，元
衡大惭，由是振名。

《山堂肆考》：崔铉为儿时，随父元略访韩晋公滉滉指
架上鹰令咏焉，吟曰：“天边心胆架头身，欲拟飞腾未
有因。万里碧霄终一去，不知谁是解绦人。”

《全唐诗话》：吴人范摅处士之子，七岁能诗，赠隐者云：
“扫叶随风便，浇花趁日阴。”方干曰：“此子他年必成名。”
又吟夏日云：“闲云生不雨，病叶落非秋。”干曰：“惜哉！必
不享寿。”果十岁卒。

郑谷幼年，司空图见而奇之，曰：“曾吟得丈丈诗否？”曰：
“吟得。”“莫有病否？”曰：“丈丈《曲江晚望》断篇云：‘村南斜日
闲回首，一对鸳鸯落渡头’。即深意矣。”司空叹惜，抚背
曰：“当为一代风骚主。”

《太平广记》：路德延数岁能为诗，居学舍中，尝赋芭蕉
诗曰：“一种灵苗异，天然体性虚。叶如斜界纸，心似倒
抽书。”诗成，翌日传于都会。光化初，就举擢第，大有诗
价。又为《感旧》诗曰：“初骑竹马咏芭蕉，尝沗名卿诵满
朝。五字便容过绛帐，一枝寻许折丹霄。岂知流落萍
蓬远，不觉推迁岁月遥。国境永宁身未立，至今颜巷”
守箪瓢。

《辽史拔剌传》：“拔剌三岁居父母丧，毁瘠过甚，养于家
奴奚列阿不。重熙初，兴宗猎奚山，过拔剌所居，奚列
阿不言于近臣，拔剌得见上年甫十岁，气象如成人。
帝悦之，锡赉甚厚。”

《耶律孟简传》：“孟简性颖悟。六岁，父晨出猎，俾赋《晓天
星月》诗，孟简应声而成，父大奇之。”

《宋史刘保勋传》：“保勋少好骑射。后唐清泰中，裁十许
岁，摄潞州左司马，随父署彰德军衙内都校。父卒，补供奉官，习刑名之学，颇工诗，因献诗宰相桑维翰奇
之，奏擢为太常丞。”

《钱若水传》：“若水幼聪悟，十岁能属文。华山陈抟见之
曰：‘子神清可以学道，不然当富贵。但忌太速尔’。”
《袁逢吉传》：“逢吉四岁能诵《尔雅》《孝经》，七岁兼通《论语》
《尚书》。周太祖召见，发篇试之，赐束帛以赏其精习。”
《王济传》：济字巨川，其先真定人。祖卿有词辨，赵王镕
召置幕府。镕政衰，卿惧祸，避地深州饶阳，遂为县人。
父恕，后唐时童子及第，开宝中，知秀州。会盗起，城陷，
为盗所杀，将并害济。济伏柩号恸，谓贼曰：“吾父已死，
吾安用生为，但恨力不能杀汝，以报父仇尔。”贼义之，
舍去。济携父骨匿山谷间。既而官军大集，济脱身谒
其帅朱乙，陈讨贼之计。乙嘉之，遗以束帛，奏假驿置
遣归。先是，济母终于岳阳，权窆佛舍，至是，乃并护二
丧还饶阳州，将以闻，太祖召见，以其尚少，且俾就学。
《杜镐传》：镐字文周，常州无锡人。父昌业，南唐虞部员
外郎。镐幼好学，博贯经史。兄为法官，尝有子毁父画
像，为旁亲所讼，疑其法不能决。镐曰：“僧道毁天尊佛
像可比也。”兄甚奇之。

《名臣言行录》：杨亿年十一，太宗亲试一赋二诗，顷刻
而成，上喜，送中书。再试执政令赋、《喜朝京阙》诗亦立
就，且有“愿秉清忠节，终身立圣朝”之句，宰相表贺。
《遁斋闲览》：杨大年内翰七岁对客谈论，有老成风。年
十一，太宗闻其名，召对便殿，授秘书正字。且谓曰：“卿
久离乡里，得无念父母乎？”对曰：“臣见陛下，一如臣父
母。”上叹赏久之。

《闻见后录》：王元之年七八岁已能文，毕文简公为郡
从事，始知之。闻其家以磨面为生，因令作磨诗，元之
不思以对：“但存心里正，不愁眼下迟。若人轻著力，便
是转身时。”文简大奇之。一日席上出诗句：“鹦鹉能言
争似凤”，坐客皆未有对，文简写之屏间，元之书其下：
“蜘蛛虽巧不如蚕。”文简叹息曰：“经纶之才也。”遂加以
衣冠，呼为“小友。”

《天中记》：王元之五岁已能诗，因太守赏白莲，倅言于
太守，召而吟一绝云：“昨夜三更里，嫦娥堕玉簪，冯㝏
不敢受，捧出碧波心。”又云：“佳人方素面，对镜理新妆。”
守曰：“天授也。”

张方平年十三入应天府学，颖悟绝人。家贫无书，常
就人借《三史》，旬日辄归之，曰：“吾已得其详矣。”凡书皆
一阅，终身不再读。属文未尝起草。宋绶、蔡齐见之，曰：
“天下奇才也。”共荐之。

《宋史司马光传》：“光生七岁，凛然如成人。闻讲《左氏春
秋》，爱之，退为家人讲，即了其大指。自是手不释书，至
不知饥渴寒暑。群儿戏于庭，一儿登瓮，足跌没水中，
众皆弃去。光持石击瓮，破之，水迸，儿得活。其后京洛
间画以为图。”

《黄庭坚传》：庭坚幼警悟，读书数过辄成诵。舅李常过
其家，取架上书问之，无不通。常惊，以为一日千里。
《桐江诗话》：山谷七岁作牧童诗云：“骑牛远远过前村，
吹笛风斜隔陇闻。多少长安名利客，机关用尽不如
君。”

《稗史》：黄鲁直少警悟，八岁能作诗。送人赴举云：“送君
归去明主前，若问旧时黄庭坚，谪在人间今八年。”
程明道先生行状：先生生而神气秀爽，异于常儿，未
能言，叔祖母任氏太君抱之行，不觉钗坠。后数日方
求之，先生以手指示，随其所指而往，果得钗，人皆惊
异。

《宋史程颐传》：“张载称其兄弟从十四五时便脱然欲
学圣人，故卒得孔、孟不传之学，以为诸儒倡。其言之
旨，若布帛菽粟然，知德者尤尊崇之。”

《吕本中传》：“本中，宰相公著之曾孙。幼而敏悟，公著奇
爱之。公著薨，宣仁太后及哲宗临奠，诸童穉立庭下，
宣仁独进本中，摩其头曰：‘孝于亲，忠于君，儿勉焉’。”
《李舜臣传》：“舜臣，字子思，隆州并研人。生四年知读书，
八岁能属文，少长通古今，推迹兴废，洞见根本，慨然
有志于天下。”

《稗史》：王雱少时，客有一獐一鹿同笼，以问雱：何者是
獐，何者是鹿，实未识诡对曰：“獐边是鹿，鹿边是獐。”
《竹坡诗话》：聪闻复，钱塘人。东坡倅钱塘时，聪方为童，
谓坐客言：“此子虽少，善作诗。”近参寥子作“昏”字韵诗，
可令和之。聪和篇立成云：“千点乱山横紫翠，一钩新
月照黄昏。”坡大称赏，言不减唐人。

《宋史胡寅传》：寅少桀黠难制，父闭之空阁，其上有杂
木，寅尽刻为人形，安国曰：“当有以移其心。”别置书数
千卷于其上，年馀，寅悉成诵，不遗一卷。

《朱熹传》：熹幼颖悟，甫能言，父指天示之曰：“天也。”熹问
天之上何物，松异之，就传授以《孝经》，一阅，题其上曰：
不若是非人也。尝从群儿戏沙上，独端坐以指昼沙
视之，八卦也。

《汪应辰传》：“应辰字圣锡，信州玉山人。幼凝重异常童。
五岁知读书，属对应声语惊人，多识奇字。家贫无膏油，每拾薪苏以继晷。从人借书，一经目不忘。十岁能
诗，游乡校，郡博士戏之曰：‘韩愈十三而能文，今子奚
若’？应辰答曰：‘仲尼三千而论道，惟公其然’。未冠，首贡
乡举，试礼部，居高选。时赵鼎为相，延之馆塾，奇之。绍”
兴五年，进士第一人，年甫十八。御策以吏道、民力、兵
势为问，应辰答以“为治之要以至诚为本，在人主反
求而已。”上览其对，意其为老成之士。及唱第，乃年少
子，引见者掖而前，上甚异之。

《陆九渊传》：“九渊生三四岁，问其父，天地何所穷际，父
笑而不答，遂深思至忘寝食。”

《鸡肋编》：曾几学士儿皆早慧，中子才十岁。一日谓父
曰：“孔子死时，宰予必不行心丧三年。”问何以验之，答
曰：“予亲丧以期为久，况师乎？”其姊曰：“‘只恐闻于汝安
乎’之语，不敢违也。”乃兄从旁对曰：“记得夫子没时，宰
予已先亡矣。”

《宋史许应龙传》：应龙五岁通经旨，坐客曰：“小儿气食
牛。”应龙应声：“丈夫才吐凤”为对，四坐嘉叹。

《赵葵传》：“葵字南仲，京湖制置使方之子。初生时，或梦
南岳神降其家，方在襄阳，命葵专督饮食供养之事。
与兄范俱有志事功，方器之，聘郑清之、全子才为之
师，又遣从南康李燔，为有用之学。每闻警报，与诸将
偕出，遇敌则深入死战，诸将惟恐失制置子尽死救
之，屡以此获捷。一日，方赏将士，恩不偿劳，军为变。葵”
时十二三，觉之，亟呼曰：“此朝廷赐也，本司别有赏赉。”
军心赖一言而定，人服其机警。

《闽川名士传》：“林杰幼而聪明秀异，言发成文，五岁至
王仙君霸坛，口占云：‘羽客已归云路去，丹炉草木尽
雕残。不知千载归何日，空使时人扫旧坛’。会七夕堂
前乞巧，因试其乞巧诗，杰援笔曰：‘七夕今朝看碧霄，
牵牛织女度河桥。家家乞巧望秋月，穿尽红丝几万
条’。《咏荔枝》诗云：‘金盘摘下排朱果，红壳开时饮玉浆’。”
郑副使作《奇童传》，刘制使重为序以贻之。

《齐东野语》：永嘉甄云卿字龙友，少有俊声，词华奇丽，
而资性浮躁，于乡人无不狎侮，木待问蕴之为尤甚。
木生朝为词贺之，末云：“闻道海坛沙涨也明年。”盖谚
云：海坛沙涨，温州出相。明年者，俗言且待也。又尝损
益前人酒令曰：“金银铜铁铺，丝绵䌷绢纲，鬼魅魍魉
魁。”盖木以癸未魁天下也。甄辩给雄一时，谑笑皆有
馀味。一日登对上献，问云：“卿安得与龙为友？”甄仓忙
占奏，殊不能佳。及退殿陛，自恨失言曰：“何不云尧舜
在上，臣安得不与夔龙为友？”闻者惜之。竞渡日，著彩
衣，立龙首，自歌所作《思远楼前》之词，旁若无人。然于
性理解悟，凡禅衲机锋，皆莫能答。

《辍耕录》：湖广行省平章归自雨中，有一童子年七八
岁，直造伞下避雨。平章问曰：“学生能属对否？”曰：“能。”平
章曰：“青衿来避雨。”即应声曰：“紫绶去朝天。”平章喜，引
至家，遗以果肴。

《宁波府志》：“汪洙字德温，九岁善赋诗，常牧鹅黉宫，见
殿宇颓圯，心窃叹之，题诗于壁上。其诗曰：‘颜回夜夜
观星象，夫子朝朝雨打头。万代公卿皆出此，何人肯
把俸钱修’。上官奇而召见，时衣短褐，问曰：‘神童衫子
何短耶’？洙应声曰：‘神童衫子短，袖大惹春风，未去朝
天子，先来谒相公’。世以其诗用训蒙士。”

《吉安府志》：“李献可，吉水人。年六岁，能诗文，善奇对。一
日，有参政避雨庙中，献可亦入庙避雨，奇之，言于朝，
孝宗召入宫。时宫女正午睡，帝指宫女命为诗，献可
即跪曰：‘御手指婵娟，青春白昼眠。粉匀香汗湿，髻压
翠云偏。柳妒眉间绿，桃嫌脸上鲜。梦魂何处是，应绕
帝王前’。帝拊其背曰：‘卿何不作我家儿’？命宫女为绣”
《御掌》于背以赐归。

李如圭，吉水人。七岁能文。随父宦至京。孝宗召见，诵
《尚书无逸》。上喜，赐宴。因父在，以珠帘隔之。罢宴，撤帘
赐如圭。

《处州府志》：“戴梦龄，青田人。岐嶷颖悟，七岁如成人，为
文操笔立就。一日，先辈谓之曰：‘项羽闻楚歌赋，作者
多不工，童子能之乎’？梦龄唯唯，移时草就，坐客惊骇
曰：‘此奇才也’。有司将以闻于朝，其父固辞乃止。未冠
而卒。后人名其所居之山为神童峰。”

《广西通志》：“王应辰，兴安人。九岁能诵五经，作《春秋语》、
孟义，兼讲子史，贡于礼部。庆元四年赴国子监试，中
书省覆试，并通免文解三次。从弟王应申亦九岁能
通九经，作《周礼》《语》《孟》义，并讲说《语》《孟》，贡于礼部。嘉泰
元年赴国子监试，中书省覆试，并通免文解三次。”
《吉安府志》：“高正夫，安福人。七岁通五经，宁宗召试宝
慈”宫，赐衣绶，除正字说书宝谟阁，尚豫章郡主。
曾戟，泰和人。中庆元五年童子科。杨诚斋赠诗曰：“吾
党曾童字叔棨，八岁文科试童子。舌端九经若翻水，
属句方员超阿泌。精神玉雪照人寒，骨格麟凤夹道
看。金殿前头奏篇了，一日风云生羽翰。”

《长沙府志》：“贺德英，湘乡人。七岁能文。淳祐丙戌，父以
讼系狱，乃诣县自陈，乞试以赎父罪。令问所习，对以通《毛诗》《春秋》《语》《孟》策与诗赋，令各出一题，援笔立就。
遂荐于朝，与金起岩等同试德英第一。卒时年十四。
端午日，作诗云：‘只因错写天文表，流落人间一纪零’。
掷笔而逝。”

谭昭宝，字珍卿，茶陵人，提举用式子也。五岁能读《五
经》，知为文辞。七岁应童子科，中上第。其《谢启》略曰：“七
岁远离于膝下，《九经》流出于胸中，蓍卦兼太极之图，
蓬矢效由基之射。童科虽异，文解则同。破云州千古
之天荒，驾月殿丹梯之云路。”启上，理宗见而奇之，大
加称赏。

《池州府志》：“俞梦龟，理宗朝始生时，母梦羽士授以黄
龟，因名。生即有齿能言，梦中尝有读书声。六岁背诵
六籍百家，应童子科，问答如响。上奇之，授秘书监太
子正字。”

《金史杨云翼传》：“云翼天资颖悟，初学语辄画地作字，
日诵数千言。”

《贾少冲传》：少冲子益，少颖悟如成人。大定十四年，父
少冲为秘书少监，充宋主生日副使，益侍行。是时宋
人常争起立接受国书之礼，少冲问益曰：“即宋人欲
变礼，持议不决，奈何？”益曰：“守死无辱，可谓使矣。”少冲
大奇之。

《移剌履传》：履父聿鲁，早亡。聿鲁之族兄德元无子，以
履为后。方五岁，晚卧庑下，见微云往来天际，忽谓乳
母曰：“此所谓卧看青天行白云者耶。”德元闻之，惊曰：
“是子当以文学名世。”

《徒单镒传》：“镒颖悟绝伦，甫七岁，习女直字。”

《王庭筠传》：“庭筠生未期，视书识十七字，七岁学诗，十
一岁赋全题。”

《麻九畴传》：九畴三岁识字，七岁能草书，作大字有及
数尺者，一时目为神童。章宗召见，问：汝入宫殿中亦
惧怯否？对曰：“君臣父子也，子宁惧父耶？”上大奇之。
《元德明传》：德明自幼嗜读书，口不言世俗鄙事，乐易
无畦畛，布衣蔬食，处之自若，家人不敢以生理累之。
子裕之，七岁能诗，年十有四，从陵川郝晋卿学，不事
举业，淹贯《经》传百家。

《元史察罕传》：“察罕初名益德，唐兀乌密氏。父曲也怯
律为夏臣，其妾方怀察罕，不容于嫡母，以配掌羊群
者及里木。察罕稍长，其母以告，且曰：‘嫡母已有弟矣。
察罕武勇过人，幼牧羊于野，植杖于地，脱帽寘杖端，
跪拜歌舞。太祖出猎，见而问之，察罕对曰：‘独行则帽
在上而尊，二人行则年长者尊。今独行，故致敬于帽。
且闻有大官至，先习礼仪耳’’。”帝异之，乃挈以归，语光
献皇后曰：“今日出猎，得佳儿，可善视之。”命给事内廷。
及长，赐姓蒙古，妻以宫人弘吉剌氏。

《阿沙不花传》：不花年十四，入侍世祖，世祖赐土田，给
奴隶，使居兴和之天城。会西蕃遣使者有所奏请，既
谕遣之。后数日，帝问近侍诸大臣曰：“前日西使何请，
朕何辞以遣？”“诸大臣莫能对，不花从傍代对甚详悉。
帝因怒诸大臣曰：‘卿等任天下之重如此，反不若一
童子耶’。”尝扈从上都，方入朝而宫草多露，跣足而行。
帝御大安阁，望见之，指以为侍臣戒。一日，故命诸门
卫勿纳阿沙不花。阿沙不花至，诸门卫皆不纳，乃从
水窦中入。帝问故，以实对，且曰：“臣一日不入侍，身将
何归？”帝大悦，更谕诸门卫听其出入，命饬四宿卫兵
器无敢或慢，复使掌门无敢阑入。帝曰：“可用矣。”乃颜
叛，诸王纳牙等皆应之。帝问：“计将安出？”对曰：“臣愚以
为莫若先抚安诸王，乃行天讨，则叛者势自孤矣。”帝
曰：“善。卿试为朕行之。”即北说纳牙曰：“大王闻乃颜反
耶？”曰：“闻之。”曰：“大王知乃颜已遣使自归耶？”曰：“不知也。”
曰：“闻大王等皆欲为乃颜外应，今乃颜既自归矣，是
独大王与主上抗。幸主上圣明，亦知非大王意，置之
不问。然二三大臣不能无惑，大王何不往见上，自陈
为万全计。”纳牙悦，许之。于是诸王之谋皆解。阿沙不
花还报帝乃议亲征。

《韩性传》：“性天资警敏。七岁读书，数行俱下，日记万言。
九岁通《小戴礼》，作大义，操笔立就，文意苍古，老生宿
学皆称异焉。”

《石抹明安传》：明安，桓州人，性宽厚，不拘小节。为童子
时，尝骑杖为马，令群儿前导，行列整肃，无敢喧哗者。
父老见而异之曰：“是儿体貌不凡，进退有度，他日必
贵。”既长，叹曰：士生于世，当立功名，书竹帛，以传无穷，
宁肯碌碌无闻，与草木同腐邪。

《欧阳元传》：元幼岐嶷，母李氏授《孝经》《论语》《小学》诸书。
八岁能成诵。始从乡先生张贯之学，日记数千言，即
知属文。十岁有黄冠师注目视元，谓贯之曰：“是儿神
气凝远，目光射人，异日当以文章冠世，廊庙之器也。”
言讫而去，亟追与语，已失所之。部使者行县，元以诸
生见，命赋梅花诗，立成十首。晚归，增至百首，见者骇
异之。年十四岁，益从宋故老习为词章，下笔辄成章。
每试庠序，辄占高等。弱冠下帷数年，人莫见其面。经
史百家，靡不研究，伊、洛诸儒源委，尤为淹贯《脱脱传》：脱脱，字大用。生而岐嶷，异于常儿。及就学，请
于其师浦江吴直方曰：“使脱脱终日危坐读书，不若
日记古人嘉言善行，服之终身耳。”稍长，膂力过人，能
挽弓一石。年十五，为皇太子怯怜口怯薛官。

《许谦传》：“谦甫能言，世母陶氏口授《孝经》《论语》，入耳辄
不忘。”

《马祖常传》：“祖常七岁知学，得钱即以市书。十岁时，见
烛欹烧屋，解衣沃水以灭火，咸嗟异之。”

《铁哥传》：铁哥甫四岁，性颖悟，不为嬉戏，从那摩入见，
帝问谁氏子，对曰：兄干脱赤子也。帝方食鸡，辍以赐
铁哥，铁哥捧而不食，帝问之，对曰：“将以遗母。”帝奇之，
加赐一鸡。

《达礼麻识理传》达礼麻识理，幼颖敏，从师授经史，过
目辄领解。至正五年，经筵选充译史，益自砥砺于学，
缙绅先生皆以远大期之。转补御史台译史。

《王恂传》：恂性颖悟，生三岁，家人示以书，帙辄识“风”“丁”
二字。母刘氏授以《千字文》，再过目即成诵。六岁就学，
十三学九数，辄造其极。

《出房随笔》三水林观过年七岁，嬉游市中，以鬻诗自
命。或戏令咏，转失气云：“视之不见名曰希，听之不闻
名曰夷，不啻若是。”其口出，人皆掩鼻而过之。

《庐江县志》：“吕谊，静乐知县吕廷信子。七岁能文。洪武
十年举神童，召见，命读《大诰》，应对豁然。上喜悦之，御
赐袍带笔墨，授翰林院博士。”

《明良录略》：宋濂六岁为诗歌，有奇语，人呼为神童。
《尧山堂外纪》：解缙四岁时出游市偶跌，众笑之，吟曰：
“细雨落绸缪，砖街滑似油，凤凰跌在地，笑杀一群牛。”
《明纪》：邹智生而颖敏，十三岁能文章，居龙泉庵，扫树
叶焚之，以照读书。后领乡试第一，郡人集观智马上，
口占曰：“龙泉庵上苦书生，偶窃三巴第一名。世上许
多难了事，郡人何用太相惊。”

《见闻录》：夏忠靖公次子瑄，少颖敏，喜读书，赏窃观忠
靖奏章，及忠靖朝退，必请问所议事，忠靖笑曰：“是非
尔所知也。”然心默喜之。礼部尚书胡公濙，尝梦上有
樱桃一盘赐忠靖二子，长子珫退避不敢受，而公独
受赐。后珫早卒，胡公以告，忠靖曰：继夏氏必此子也。
仁庙尝顾问忠靖曰：“卿此子年几何，欲以近侍官之。”
忠靖曰：“臣子幼稚，非食禄时。俟成立事陛下，未晚也。”
宣德五年，忠靖薨，宣庙震悼不已，即日遣中官致命
于家，拜公尚宝司司丞。明日，公与叔父原礼入谢。时
公年甫十有三，进退有度，特赐冠带衣服。

《客座新闻》：昆山夏友谅仲益生七龄，《夜读书有感》云：
“更残烛短可微吟，周孔遗书海样深。三叹圣贤无复
见，只存糟粕在人心。”

《苏州府志》：“施槃字宗铭，吴县人。家于洞庭东山。幼警
敏异常。儿随父游淮扬主罗铎家。有都宪张某来，铎
命其子与槃偕见。张令属对曰：‘新月如弓，残月如弓，
上弦弓，下弦弓’。槃应声曰：‘朝霞似锦，晚霞似锦，东川
锦，西川锦’。张大奇之，铎命其子同学给资费。正统戊
午、己未联第，廷对擢第一。”

儿《世说》：李东阳举神童入朝，不能逾门限。帝曰：“神童
足短。”曰：“天子门。”高帝置之膝上。时父伏丹陛，帝曰：“子
坐父立，礼乎？”曰：“嫂溺叔援，权也。”

《明外史何景明传》：“景明八岁能诗、古文。弘治十一年
举于乡，年方十五，宗藩贵戚争遣人负视，所至聚观
若堵。”

《王穉登传》：“穉登四岁能属对，六岁能擘窠大字，十岁
能诗。”

《艾南英传》：“南英七岁，作《竹林七贤论》。”

《刘溥传》：溥八岁，赋《沟水》诗，时目为圣童。